ITD ดัน “ธรณิศ กรรณสูต” ลูกชาย “เปรมชัย” กุมบังเหียนต่อ
ITD เผยกรณี "เปรมชัย" ถูกพิพากษาไม่กระทบการบริหาร ดัน “ธรณิศ กรรณสูต” ลูกชายนั่งตำแหน่งรักษาการประธานบริหาร ขึ้นกุมบังเหียนต่อ
ITD ดัน “ธรณิศ กรรณสูต” ลูกชาย “เปรมชัย” นั่งตำแหน่งรักษาการประธานบริหาร ขึ้นกุมบังเหียนต่อ
9 ธ.ค. 2564

บริษัท อิตาเลียนไทย ดีเวล๊อปเมนต์ จำกัด (มหาชน) หรือ ITD ออกแถลงการณ์ว่า กรณีศาลฎีกาได้พิพากษาคดีนายนายเปรมชัย กรรณสูต ประธานบริหารของบริษัทฯ ซึ่งถือเป็นสิ้นสุดของกระบวนการยุติธรรมแล้วนั้น บริษัทฯ ขอเรียนชี้แจงว่า คำพิพากษาดังกล่าวไม่ได้มีผลกระทบต่อการคำเนินงาน และการบริหารธุรกิจของบริษัทฯ แต่อย่างใด
โดยบริษัทฯ มีการจัดตั้งคณะกรรมการบริหาร (Executive Committee) ประกอบด้วยผู้บริหารระดับสูง จำนวน 16 คน เพื่อดำเนินงานและบริหารงานมาตั้งแต่เดือนพฤษภาคม 2555 รวมระยะเวลา 9 ปี และบริษัทฯ ได้แต่งตั้งนายธรณิศ กรรณสูต เป็นรักษาการประธานบริหาร ตามมติที่ประชุมคณะกรรมการบริษัทฯ เลขที่ 1/12/2564 เมื่อวันที่ 1 ธ.ค.2564 ที่ผ่านมา
ทั้งนี้ปัจจุบันบริษัทฯ ได้จัดตั้งโครงสร้างการบริหารงานกลุ่มธุรกิจ (Cluster) มีการแบ่งสายงานในแต่ละกลุ่มงานก่อสร้าง ซึ่งมีจำนวน 8 กลุ่มธุรกิจ รวม 23 กลุ่มงานก่อสร้าง และกระจายหน้าที่ความรับผิดชอบในการบริหารงานให้กับผู้บริหารระดับสูง
ดังนั้นบริษัทฯ ขอเรียนให้ผู้ถือหุ้น คู่ค้า ลูกค้า และผู้มีส่วนได้เสียอื่นๆ ของบริษัทฯ เชื่อมั่นว่าคณะกรรมการบริหารของบริษัทฯ สามารถดำเนินงานและบริหารธุรกิจของบริษัทฯ ได้อย่างมีประสิทธิภาพต่อไป
อนึ่ง นายธรณิศ กรรณสูต เป็นบุตรชายคนเล็กของนายเปรมชัย จบการศึกษาระดับปริญญาตรีจากคณะวิศวกรรมศาสตร์ สาขาอุตสาหการ มหาวิทยาลัยแคลิฟอร์เนีย เบิร์กลีย์ สหรัฐอเมริกา